Verwarde motoris bars deur skoolheining(Foto: Reaction Unit South Africa (Rusa)/Facebook) ŉ 22-jarige man het matige beserings opgedoen toe hy Maandag met sy motor deur ŉ heining gebars en teen ŉ betonpilaar tot stilstand gekom het. Reaction Unit South Africa (Rusa) sê die ongeluk het Maandagmiddag by die Dianthus Primary School in Brindhaven, KwaZulu-Natal, plaasgevind. “Inwoners het Rusa net voor 18:00 gekontak en bystand versoek vir die bestuurder van die motor. Hy was die enigste insittende.” Die man het verward voorgekom en kan nie onthou wat voor die ongeluk gebeur het nie. ŉ Ooggetuie het aan Rusa-beamptes gesê die Hyundai i10 het in die rigting van die T-aansluiting gery toe die motor skielik uitgeswaai en deur die draadheining gebars het. Die motor het oor ‘n skuinste gery en teen ŉ betonpilaar tot stilstand gekom. Die man is na ŉ hospitaal geneem vir verdere behandeling.